Ροζέ Λεμέρ

Ο Ροζέ Λεμέρ, γεννημένος στις 18 Ιουνίου 1941 στο Μπρικεμπέκ (Μάγχη) είναι πρώην Γάλλος ποδοσφαιριστής, ο οποίος αγωνιζόταν στην θέση του κεντρικού αμυντικού, προτού εργαστεί, στη συνέχεια, ως προπονητής.

Βιογραφία

Καριέρα ως παίκτης 

Αγωνίστηκε σε επαγγελματικό επίπεδο από το 1961 έως το 1975 με τα χρώματα των Σεντάν (1961-1969), Ναντ (1969-1971), Νανσί (1971-1973) και Λανς (1973-1975). Μέτρησε συνολικά 6 διεθνείς συμμετοχές με την Εθνική Γαλλίας, με την οποία αγωνίστηκε από το 1968 έως το 1971, ανάμεσά τους μία ευρείας έκτασης ήττα από την Αγγλία (5-0).

Καριέρα ως προπονητής 
Το 1975, ανέλαβε προπονητής της Ρεντ Σταρ του Σαιντ-Ουέν (1975-1978), ενώ στη συνέχεια επέστρεψε στην ΡΚ Λανς για μία σεζόν, προτού εργαστεί για δύο σεζόν στην Παρί ΦΚ. Την σεζόν 1983-1984, εργάστηκε ως προπονητής της Εσπεράνς Σπορτίβ ντε Τυνίς. Με την επιστροφή του στην Γαλλία, εργάστηκε εκ νέου στην Ρεντ Σταρ.

Για διάστημα δέκα σεζόν, εργάστηκε ως τεχνικός της Εθνικής Ενόπλων Γαλλίας, η οποία αναδείχτηκε παγκόσμια πρωταθλήτρια το 1995.

Τον Μάρτιο του 1997, ο προπονητής της ΡΚ Λανς, Σλάβολιουμπ Μούσλιν απολύθηκε λόγω σειράς αρνητικών αποτελεσμάτων. Ο πρόεδρος των « sang et or », Ζερβαί Μαρτέλ απηύθυνε, τότε, κάλεσμα προς τον Ροζέ Λεμέρ, ο οποίος εγκατέλειψε την θέση του στην τεχνική ηγεσία της Εθνικής Γαλλίας Ενόπλων. Η ΡΚ Λανς βρισκόταν, εκείνη την περίοδο, στην δέκατη έκτη θέση του βαθμολογικού πίνακα του πρωταθλήματος. Ο Λεμέρ κατάφερε να αναστρέψει την κατάσταση και η ΡΚ Λανς τερμάτισε στην δέκατη τρίτη θέση του γαλλικού πρωταθλήματος για την σεζόν 1996-1997.

Με την Εθνική Γαλλίας 
Εργαζόμενος ως βοηθός προπονητή του Αιμέ Ζακέ, συνόδευσε τους « Bleus » στη διάρκεια της νικηφόρας πορείας τους στο Παγκόσμιο Κύπελλο του 1998. Διαδέχθηκε τον Ζακέ στην θέση του ομοσπονδιακού τεχνικού και οδήγησε την εθνική ομάδα της χώρας ως την νίκη στο Ευρωπαϊκό Πρωτάθλημα του 2000. Ωστόσο, το 2002, η Γαλλία αποκλείστηκε στον πρώτο γύρο του Παγκοσμίου Κυπέλλου του 2002 στη Νότια Κορέα. Μετά την αποτυχία αυτή, η Γαλλική Ομοσπονδία Ποδοσφαίρου προχώρησε στην απόλυσή του.

Με την Εθνική Τυνησίας 
Ο Λεμέρ δεν παρέμεινε για καιρό χωρίς δουλειά, καθώς η τυνησιακή ομοσπονδία (FTF) τον επέλεξε ως τον νέο ομοσπονδιακό τεχνικό της εθνικής ομάδας της χώρας. Αποφεύγοντας την επαφή με Γάλλους δημοσιογράφους (νυμφεύθηκε τον Οκτώβριο του 2003 χωρίς αυτό να γίνει γνωστό στα ΜΜΕ), οδήγησε την Τυνησία ως την νίκη στο Κύπελλο Εθνών Αφρικής του 2004 και την πρόκριση για την τελική φάση του Παγκοσμίου Κυπέλλου του 2006. Το συμβόλαιο συνεργασίας του με την Τυνησιακή Ομοσπονδία ήταν ισχύος έως το 2006. Λίγο πριν από την έναρξη του Παγκοσμίου Κυπέλλου, η Τυνησιακή Ομοσπονδία προχώρησε στην ανανέωση της μεταξύ των δύο πλευρών συνεργασίας έως το 2008, με την ταυτόχρονη συμπερίληψη οψιόν ανανέωσης της συνεργασίας για ακόμη 2 χρόνια, κάτι το οποίο προκάλεσε οξύτατες αντιδράσεις, τόσο σε βάρος του ίδιου του Λεμέρ όσο και των ανθρώπων της Ομοσπονδίας που είχαν λάβει την απόφαση, σε μία κατάσταση που θύμιζε έντονα το προηγούμενο Παγκόσμιο Κύπελλο, όπου η Γαλλική Ομοσπονδία είχε ανανεώσει το συμβόλαιό του λίγο πριν από την έναρξη της διοργάνωσης. Έπειτα από την δεύτερή του αποτυχία σε ισάριθμες τελικές φάσεις Παγκοσμίου Κυπέλλου, αυτή την φορά ως ομοσπονδιακός τεχνικός της Τυνησίας, αρκετοί ήταν αυτοί που απαίτησαν την απομάκρυνσή του από την τεχνική ηγεσία της Εθνικής Τυνησίας.

Στις 14 Φεβρουαρίου 2008, στη διάρκεια μίας συνέντευξης τύπου, ο Τζαλέλ Τεκαγιά (μέλος του ΔΣ της FTF) επιβεβαίωσε ότι το συμβόλαιο του Ροζέ Λεμέρ το οποίο ολοκληρωνόταν στις 30 Ιουνίου 2008 δεν θα ανανεωνόταν, κάτι που σήμαινε και το τέλος της εποχής Λεμέρ στην τεχνική ηγεσία της Εθνικής Τυνησίας. Ο Ροζέ Λεμέρ εργάστηκε για συνολικό διάστημα έξι ετών στην Τυνησία, κάτι που τον καθιστούσε ως τον μακροβιότερο ομοσπονδιακό τεχνικό στην ιστορία της εθνικής ομάδας της χώρας από το 1957.

Με την Εθνική Μαρόκου 
Στις 13 Μαΐου 2008, ο Ροζέ Λεμέρ ανέλαβε την τεχνική ηγεσία της Εθνικής Μαρόκου. Ανέλαβε τα νέα του καθήκοντα στις 1 Ιουλίου 2008, έχοντας ως κύριο στόχο την πρόκριση του Μαρόκου στην τελική φάση του Παγκοσμίου Κυπέλλου του 2010, καθώς και το Κύπελλο Εθνών Αφρικής του 2010.

Κάθισε για πρώτη φορά στον πάγκο του Μαρόκου στις 20 Αυγούστου 2008, σε μία φιλική νίκη επί του Μπενίν. 

Στην πρώτη του αναμέτρηση για τα προκριματικά του Παγκοσμίου Κυπέλλου του 2010 με αντίπαλο το Γκαμπόν (αναμέτρηση η οποία διεξήχθη στην Καζαμπλάνκα του Μαρόκου), το Μαρόκο ηττήθηκε με σκορ 2-1. Ακολούθησαν δύο λευκές ισοπαλίες, εκτός έδρας απέναντι στο Καμερούν και εντός έδρας απέναντι στο Τόγκο για την ίδια αυτή συνδυαστική προκριματική φάση Παγκοσμίου Κυπέλλου και Κυπέλλου Εθνών Αφρικής. Στις 7 Ιουλίου 2009, δηλαδή σχεδόν έναν χρόνο επακριβώς μετά την ανάληψη των καθηκόντων του, απομακρύνθηκε από την θέση του ελέω αρνητικών αποτελεσμάτων.

Η σύντομη θητεία στην Ανκαραγκιουτσού 

Έπειτα από τις θητείες του αυτές ως ομοσπονδιακός τεχνικός, ο Ροζέ Λεμέρ ανέλαβε την τεχνική ηγεσία συλλόγου, με την τουρκική ΜΚΕ Ανκαραγκιουτσού να αποτελεί τον τελικό του προορισμό. Ανέλαβε τα νέα του καθήκοντα τον Δεκέμβριο του 2009 και παρά την σημαντική μεταγραφική ενίσχυση στη διάρκεια της χειμερινής διακοπής του πρωταθλήματος (Ντάριους Βασέλ, Ζερόμ Ροτέν...), ο σύλλογος ολοκλήρωσε την σεζόν ευρισκόμενος στην 11η θέση του πρωταθλήματος. Το συμβόλαιο του Ροζέ Λεμέρ δεν ανανεώθηκε και ο ίδιος αποχώρησε από την ομάδα. Αντικαταστάτης του ανέλαβε ο, μέχρι πρότινος, βοηθός προπονητή του Λεμέρ και πρώην Τούρκος διεθνής, Ουμίτ Οζάτ.

Καριέρα

Παίκτης 
 1957-1960 :  Μπρικεμπέκ
 1960-1961 :  Σαιν-Λο
 1961-1969 :  ΚΣ Σεντάν-Αρδέννες
 1969-1971 :  ΦΚ Ναντ
 1971-1973 :  ΑΣ Νανσί-Λωρραίνη
 1973-1975 :  ΡΚ Λανς

Προπονητής-Ομοσπονδιακός Τεχνικός 
 1975-1978 :  Ρεντ Σταρ
 1978-1979 :  ΡΚ Λανς
 1979-1981 :  Παρί ΦΚ
 1981-1983 :  ΡΚ Στρασμπούρ
 1983-1984 :  Εσπεράνς ντε Τυνίς
 1985-1986 :  Ρεντ Σταρ
 1986-1996 :  Γαλλία Ενόπλων
 1997 :  ΡΚ Λανς
 1998-2002 :  Γαλλία
 2002-2008 :  Τυνησία
 2008-Ιούλιος 2009 :  Μαρόκο
 Δεκέμβριος 2009-2010 :  Ανκαραγκιουτσού
 2012-2013 :  ΚΣ Κονσταντίν
 Δεκέμβριος 2013-2014 :  Ετουάλ Σπορτίβ ντυ Σαχέλ

Διακρίσεις

Παίκτης 
 3 φορές Étoile d’or France Football (1966, 1968, 1969)
 Φιναλίστ του Κυπέλλου Γαλλίας το 1965 και το 1970 
 Φιναλίστ του Κυπέλλου Σαρλ Ντραγκό το 1963

Ομοσπονδιακός Τεχνικός 
  Γαλλία
 Νικητής του Παγκοσμίου Κυπέλλου το 1998 (βοηθός προπονητή)
 Νικητής του Ευρωπαϊκού Πρωταθλήματος το 2000
 Νικητής του Κυπέλλου Συνομοσπονδιών το 2001
 Νικητής του Παγκοσμίου Κυπέλλου Ενόπλων το 1995

  Τυνησία
 Νικητής του Κυπέλλου Εθνών Αφρικής το 2004

Προπονητής 
  Ετουάλ Σπορτίβ ντυ Σαχέλ
 3η θέση στο τυνησιακό πρωτάθλημα και συμμετοχή στο CAF
 Νικητής του Κυπέλλου Τυνησίας το 2014

Στατιστικά

Παίκτης

Προπονητής

Διακρίσεις και βραβεύσεις 
 Λεγεώνα της Τιμής :
 Ιππότης - 11 Απριλίου 2001

Ο Ροζέ Λεμέρ στην λαϊκή κουλτούρα 
Ο Ροζέ Λεμέρ είχε την δική του μαριονέτα στη σατιρική εκπομπή Guignols de l'info, όταν εργαζόταν ως ομοσπονδιακός τεχνικός της Εθνικής Γαλλίας.

Βιβλιογραφία 
 Christian Vella, Roger Lemerre: les Bleus au cœur, Paris, Kiron-le Félin, 2002. ISBN 2-86645-449-9

Παραπομπές

Εξωτερικοί σύνδεσμοι 

 Προφίλ του Ροζέ Λεμέρ στο footballdatabase.eu 
 Προφίλ του Ροζέ Λεμέρ στο www.afterfoot.fr
 Προφίλ του Ροζέ Λεμέρ (διεθνής ποδοσφαιριστής) στην επίσημη ιστοσελίδα της FFF
 Προφίλ του Ροζέ Λεμέρ (ομοσπονδιακός τεχνικός)  στην επίσημη ιστοσελίδα της FFF

Ποδοσφαιριστές Εθνικής Γαλλίας
Ποδοσφαιριστές ΚΣ Σεντάν-Αρδέννες
Ποδοσφαιριστές ΦΚ Ναντ
Ποδοσφαιριστές ΑΣ Νανσί-Λωρραίνη
Ποδοσφαιριστές ΡΚ Λανς
Γάλλοι προπονητές ποδοσφαίρου
Προπονητές ποδοσφαίρου ΡΚ Λανς
Προπονητές ποδοσφαίρου Ρεντ Σταρ
Προπονητές ποδοσφαίρου ΡΚ Στρασμπούρ
Προπονητές ποδοσφαίρου Εθνικής Γαλλίας
Ιππότες της Λεγεώνας της Τιμής
Νορμανδοί
Προπονητές ποδοσφαίρου Εθνικής Μαρόκου
Προπονητές ποδοσφαίρου Εθνικής Τυνησίας
Προπονητές ποδοσφαίρου Παρί ΦΚ
Προπονητές Σούπερ Λιγκ Τουρκίας
Προπονητές ποδοσφαίρου ΚΣ Σεντάν-Αρδέννες
Προπονητές νικητές Ευρωπαϊκού Πρωταθλήματος Ποδοσφαίρου
Προπονητές νικητές Κυπέλλου Συνομοσπονδιών FIFA
Προπονητές Ευρωπαϊκού Πρωταθλήματος Ποδοσφαίρου 2000
Προπονητές ποδοσφαίρου Παγκοσμίου Κυπέλλου 2006